Þingræður haldnar á Alþingi Íslendinga

Frsm. (Sigurjón Friðjónsson) Þetta frv. er komið frá þeim mönnum, sem mest hafa haft með höndum útflutning saltkjöts hin síðari ár, og er af þeim talið nauðsynlegt til þess að bæta sölu saltkjöts erlendis. Var þetta fyrirkomulag, sem í frv. felst, reynt í fyrra haust og talið af útflutningsnefnd vera til bóta. Að öðru leyti get jeg vísað til nál. um málið, en skal að eins drepa á brtt. nefndarinnar. Hin fyrsta brtt. hnígur að því, að undirmatsmenn skuli skipaðir eftir tillögum yfirmatsmanna og forstöðumanna sláturhúsanna, og kaup þeirra ákveðið af yfirmatsmönnunum í samráði við forstöðumenn sláturhúsa og hlutaðeigandi verslanir, í stað þess, að í frv. er þetta lagt á stjórnarráðið. Afleiðing af þessu er brtt. við 7. gr. Brtt. við 9. gr. hnígur að því að takmarka undanþágur frá slátrun í sláturhús um. Síðasta brtt. er komin til af því, að nefndinni þóttu sektirnar helst til lágar

Atvinnumálaráðherra (S. J.) Jeg hefi athugað brtt. nefndarinnar og get lýst yfir því, að jeg get fallist á þær, og tel þær vera sumpart til skýringar, sumpart til bóta. Jeg býst heldur ekki við því, að sektarákvæðið valdi ágreiningi milli deildanna.

Eggert Pálsson Tvær óverulegar brtt. á þgskj. 416, sem jeg hefi leyft mjer að flytja, valda því, að jeg bið mjer hljóðs. Hin fyrri er leiðretting á nafni ár einnar í Ölfusi, sem í frv. er nefnd Bakkakotsá, en heitir Bakkárholtsá. Það er eins og það sjeu álög á þessari á, að aldrei sje haft rjett nafn hennar, því að í sjálfri brtt., sem miðar að því að leiðrjetta nafnið, er nafn hennar rangt, Bakkarholtsá, en væntanlega má lagfæra það á skrifstofunni. Hin brtt. fer fram á það að skeyta inn einni brú í frv., sem sje yfir Strandarsíki. Þótt síki þetta sje ekki stórt og menn verði varir við það á sumardegi, þá getur það samt á vetrum orðið afarilt yfirferðar. Og úr því að ætlast er til, að brúuð verði öll vatnsföll, þá taldi jeg ekki rjett, að síki þessu væri slept. En nú hefi jeg fengið upplýsingar um það, að síki þetta sje tekið upp í frv., upp í B.-lið þess, og sje ætlast til þess, að gerðar verði ekki ein, heldur tvær brýr yfir það. En á þessu hafði jeg ekki varað mig. Með þetta fyrir augum og í trausti þess, að brúm þessum verði ekki slept, þegar þar að kemur, lýsi jeg því yfir, að jeg tek brtt. aftur.

Kristinn Daníelsson Mætti þá ekki einnig leiðrjetta á skrifstofunni, án brtt., árnafnið, sem hin brtt. hnígur að, til þess að komist verði hjá því að endursenda frv. til Nd.

Forseti: Jeg tel hjer að eins um orðrjetting að ræða, sem lagfæra megi á skrifstofunni.

Frsm. (Guðmundur Ólafsson) Jeg þarf í rauninni ekki annað en vísa til nál. á þgskj. 389. Þar er lagt til að gerðar sjeu tvær smávægilegar orðabreytingar, ríkissjóður í stað landssjóður. Um 4. gr. skal jeg láta þess getið, að nefndin skilur ákvæði hennar um það, að vörugerðarmaður megi ekki selja fyrir minna en 25 kr. í einu, svo, að það taki til þeirra, sem borgarabrjef hafa til verslunar. Það kom til tals í nefndinni að leggja toll á sódavatn og öl, en ekki varð það ofan á, enda mun bæði mjer og öðrum þykja tollarnir orðnir helsti margir og ekki aukandi, nema brýn þörf sje til.

Frsm. (Sigurjón Friðjónsson) Brtt. sú, sem fyrir liggur, er fram komin til þess að bæta úr því, sem á var vikið við 2. umr., að óheppilegt væri, að allir, sem sauðkindur ættu, gætu tekið þátt í atkvæðagreiðslu við undirbúning samþyktanna, t. d. börn, sem fáar kindur ættu og væru hjá foreldrum sínum.